Vermoorde Courtney Pieters se ouer suster verdwyn | Netwerk24
Vermoorde Courtney Pieters se ouer suster verdwyn
Deur Susan Cilliers 01 September 2019 20:48
Mikayla Pieters (17), die ouer suster van die driejarige Courtney Pieters wat in Mei 2017 in haar ouerhuis in Elsiesrivier verkrag en vermoor is, het Saterdagmiddag verdwyn.
Die boodskap wat op Gangwatch versprei word oor Mikayla se verdwyning. Foto: Verskaf
Volgens 'n plasing op die Gangwatch-groep het Mikayla Saterdag omstreeks 18:00 by Delft op 'n taxi na Elsiesrivier geklim. Sy is daarna nie weer gesien nie.
Sy het 'n pienk hempie gedra.
Marsha Wayne, wat as kontakpersoon by die plasing aangedui word, het Sondagaand gesê hulle soek nog na Mikayla, maar gaan nie nou enige verdere inligting bekend maak nie.
Kapt. Frederick van Wyk, polisiewoordvoerder, sê Mikayla is Saterdagmiddag as vermis by die polisie aangemeld. "Sy is steeds weg, ons soek nog na haar."
Die moord op klein Courtney het die land geruk. Haar moordenaar, Mortimer Saunders (42), is in Desember 2018 twee keer lewenslange tronkstraf opgelê weens haar moord en verkragting.
Regter Pearl Mantame het gelas dat die vonnisse nie gelyklopend uitgedien word nie.
Saunders het beken hy het Courtney vermoor, maar het gesê hy het haar eers verkrag nadat sy dood was. Die hof het egter anders bevind.
Saunders het erken hy het Courtney met 'n oop hand teen die voorkop geslaan, haar mond toegedruk en haar gewurg. Saunders het die meisietjie ook met miergif vergiftig.